จ่ายตรงเบี้ยคนชราแก้หัวคิว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

จับมือสมาคมแบงก์ลดค่าต๋งล้านคน
คลังโวยอบต.กั๊กเงินทำเบิกจ่ายล่าช้าโพสต์ทูเดย์ — กรณ์ปูทางรัฐบาลโอนเบี้ยคนชราเข้าบัญชีตรง แก้ปัญหา อบต. ยืดเวลาจ่ายเงิน ทั้งที่โอนงบประมาณให้แล้ว
นายกรณ์ จาติกวณิช รมว.คลัง เปิดเผยว่า ได้ร่วมกับสมาคมธนาคารไทยในการยกเว้นค่าธรรมเนียมโอนเงินเบี้ยยังชีพเพื่อผู้สูงอายุ ได้รับสิทธิเบิกถอนเม็ดเงินเต็มจำนวน 500 บาท ซึ่งจะเป็นการกระตุ้นให้ผู้สูงอายุ เปิดบัญชีเพื่อรับโอนเงินโดยตรง หรือใช้บัญชีเดิมมาขอรับเงินโดยตรงได้ โดยไม่ต้องขอเบิกเป็นเงินสดที่มีปัญหาล่าช้า หรือถูกกินหัวคิวเหมือนที่ผ่านมา
สำหรับปีงบประมาณ 2553 มีผู้สูงอายุมาขอรับสิทธิตามโครงการรวมจำนวน 5.6 ล้านราย เป็นการขอเบิกโอนเข้าบัญชีโดยตรง 1 ล้านราย หรือคิดเป็นอัตราขอรับเงินสด 80% ขอโอนเข้าบัญชี 20% ซึ่งที่ผ่านมาการโอนเงินเข้าบัญชีจะมีการคิดค่าธรรมเนียมต่อครั้ง 12 บาท ซึ่งจะมีผลตั้งแต่วันที่ 1 เม.ย.นี้เป็นต้นไป
“ทุกกรณีที่มีการชำระเงินสด ที่ผ่านหลายมือกว่าจะถึงผู้รับสิทธิ อาจถูกเอารัดเอาเปรียบได้ การขอเปลี่ยนมาเป็นการโอนเข้าบัญชีโดยตรง ก็จะเป็นการปกป้องสิทธิของตัวเองได้ โดยธนาคารทุกแห่งทั้งประเทศจำนวน 33 แห่ง ยินดีที่จะช่วยเหลือตามนโยบายรัฐบาล” นายกรณ์ กล่าว
รมว.คลัง กล่าวว่า ที่ผ่านมาได้รับรายงานว่าการจ่ายเบี้ยยังชีพผู้สูงอายุ 500 บาท ที่ผู้ขอรับสิทธิเบิกเป็นเงินสดทุกเดือน พบว่ามีปัญหาเบิกจ่ายได้ล่าช้า บางกรณีองค์การบริหารส่วนตำบล (อบต.) มีการรวบ จ่าย 3 เดือนครั้ง และยังรับแจ้งว่ามีการกินหัวคิว ทำให้ผู้ได้รับสิทธิเดือดร้อนมาก 
ทั้งนี้ รัฐบาลยืนยันว่าจะดำเนินโครง การนี้ต่อไป และคาดว่าในปีงบประมาณต่อไปจำนวนยอดผู้สูงอายุที่จะมาขอลงทะเบียนจะไม่เพิ่มขึ้นมาก เพราะจำนวน 5.6 ล้านราย เป็นจำนวนผู้รับสิทธิที่ครบถ้วนแล้ว
ก่อนหน้านี้ นายอิสสระ สมชัย รมว.พัฒนาสังคมและความมั่นคงของมนุษย์ กล่าวว่า การจ่ายเบี้ยยังชีพผู้สูงอายุยังพบปัญหามากมาย อาทิ องค์การบริหารส่วนตำบล (อบต.) นำงบเบี้ยผู้สูงอายุไปสร้างถนน แล้วใส่ร้ายรัฐบาลว่าไม่มีเงิน จากนั้นอ้างว่าเงินที่จ่ายเป็นเงินท้องถิ่น ทำให้มีผู้สูงอายุไม่ได้รับเงินหรือได้รับล่าช้า ซึ่งรัฐบาลตั้งจ่ายงบตามจำนวนผู้ลงทะเบียน 5.5 ล้านคน ได้รับเดือนละ 500 บาท เท่ากับตั้งงบประมาณให้กว่า 3.3 หมื่นล้านบาท จ่ายให้ครั้งละ 1.65 หมื่นล้านบาทต่อ 6 เดือน ดังนั้นหลังจากนี้รัฐบาลอาจจะใช้ระบบออนไลน์ตรวจสอบหรือวิธีโอนเงินเข้าบัญชีผู้สูงอายุโดยตรงไม่ต้องผ่าน อบต.